P6_TA(2005)0017

Κατάσταση στη Μέση Ανατολή

Ψήφισμα του Ευρωπαϊκού Κοινοβουλίου σχετικά με την κατάσταση στη Μέση Ανατολή

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στη Μέση Ανατολή και ειδικότερα το ψήφισμα της 23ης Οκτωβρίου 2003 [1],

- έχοντας υπόψη τις αποφάσεις του Συμβουλίου Ασφαλείας των Ηνωμένων Εθνών 242, 338, 425, 1373 και 1397,

- έχοντας υπόψη τα αποτελέσματα των παλαιστινιακών προεδρικών εκλογών,

- έχοντας υπόψη τη δήλωση της αποστολής της Ευρωπαϊκής Ένωσης για την παρακολούθηση των εκλογών και τη δήλωση της αντιπροσωπείας παρατηρητών του ΕΚ,

- έχοντας υπόψη τον "Οδικό χάρτη για την Ειρήνη" των Τεσσάρων, της 30ής Απριλίου 2003,

- έχοντας υπόψη το άρθρο 103, παράγραφος 4, του Κανονισμού του,

A. λαμβάνοντας υπόψη ότι οι παλαιστινιακές προεδρικές εκλογές διεξήχθησαν ικανοποιητικά, παρά τις δύσκολες περιστάσεις λόγω της ισραηλινής κατοχής των παλαιστινιακών εδαφών, και ότι αποτελούν σημαντική ευκαιρία για την επανενεργοποίηση της ειρηνευτικής διαδικασίας και θα μπορούσαν να χρησιμεύσουν ως παράδειγμα για άλλες εκλογές στην περιοχή,

Β. εκφράζοντας ανησυχία για τον αντίκτυπο της κατοχής στη διεξαγωγή των εκλογών όσον αφορά περιορισμούς στην ελευθερία κινήσεων τόσο των υποψηφίων όσο και των ψηφοφόρων, την παρενόχληση και τις μικρής διάρκειας συλλήψεις ορισμένων υποψηφίων κατά την προσπάθειά τους να βρεθούν με πιθανούς ψηφοφόρους τους στην Ανατολική Ιερουσαλήμ και τους σοβαρούς περιορισμούς που επιβλήθηκαν στους κατοίκους της Ιερουσαλήμ κατά την άσκηση του δικαιώματός τους να ψηφίσουν,

Γ. εκτιμώντας ότι οι πρόσφατες τρομοκρατικές επιθέσεις, που αποσκοπούσαν να υποσκάψουν τις διαπραγματευτικές προσπάθειες, συνέβησαν ακριβώς τη στιγμή που υπήρχε πραγματική ελπίδα για την επανέναρξη της πολιτικής διαδικασίας· εκφράζοντας την ανησυχία του για τις συνέπειες αυτών των τρομοκρατικών επιθέσεων όσον αφορά τα θύματα και στις δύο πλευρές, καθώς και τους περαιτέρω περιορισμούς που επιβλήθηκαν στους Παλαιστίνιους,

1. εκφράζει την ικανοποίησή του για την επιτυχία των πρώτων προεδρικών εκλογών μετά το 1996 και τη σημαντική προσέλευση των ψηφοφόρων· αποτίει φόρο τιμής στον παλαιστινιακό λαό και τις παλαιστινιακές αρχές για τη δέσμευση που επέδειξαν στη δημοκρατία, παρά την κατοχή· ειδικότερα, συγχαίρει ολόθερμα τις Παλαιστίνιες, οι οποίες βοήθησαν στη διασφάλιση των εκλογικών διαδικασιών και συμμετείχαν σε μεγάλο βαθμό στην ψηφοφορία·

2. θεωρεί ότι ο νέος Πρόεδρος της Παλαιστινιακής Αρχής, Μαχμούντ Αμπάς, και οι άλλοι υποψήφιοι διεξήγαγαν τον προεκλογικό αγώνα με υπευθυνότητα υπό τις δεδομένες περιστάσεις, τηρώντας τα διεθνή πρότυπα·

3. προτρέπει το Ισραήλ, ενόψει των προσεχών βουλευτικών παλαιστινιακών εκλογών, να σεβασθεί πλήρως το διεθνώς αναγνωρισμένο δικαίωμα όλων των κατοίκων της Ανατολικής Ιερουσαλήμ να ψηφίσουν και να διευκολύνει τη διαδικασία, έτσι ώστε τα εμπόδια που παρατηρήθηκαν κατά τις προεδρικές εκλογές να έχουν αρθεί έως τη χρονική στιγμή των βουλευτικών εκλογών·

4. εκφράζει την ικανοποίησή του για την αποτελεσματικότητα της αποστολής παρατηρητών της ΕΕ και καλεί το Συμβούλιο και την Επιτροπή να προετοιμάσουν άλλη αποστολή για τις γενικές εκλογές του Ιουλίου 2005, με στόχο την υποστήριξη της πολυφωνίας και της ισόρροπης πρόσβασης στα μέσα μαζικής ενημέρωσης για όλους τους υποψήφιους και την εξεύρεση τρόπων, με τη συνεργασία των ισραηλινών αρχών, για την υπέρβαση των δυσκολιών που αντιμετωπίζουν οι Παλαιστίνιοι που ζουν στην Ανατολική Ιερουσαλήμ·

5. επισημαίνει με ανησυχία την παραίτηση σημαντικού αριθμού μελών της κεντρικής παλαιστινιακής εφορευτικής επιτροπής σε ένδειξη διαμαρτυρίας για την πολιτική πίεση που ασκήθηκε την ημέρα των εκλογών με στόχο την παράταση του χρόνου ψηφοφορίας·

6. καλεί τη νέα Ισραηλινή Κυβέρνηση και την Παλαιστινιακή Αρχή να αξιοποιήσουν την ευκαιρία που προσφέρουν τα αποτελέσματα των εκλογών και να αρχίσουν εκ νέου διαπραγματεύσεις· καλεί την ΕΕ να αναλάβει κατεπείγουσα πρωτοβουλία στο πλαίσιο του Κουαρτέτου, και ειδικότερα έναντι των ΗΠΑ, σύμφωνα με τον συμπληρωματικό ρόλο τους στην ειρηνευτική διαδικασία, προκειμένου να ξεκινήσει νέα φάση ισχυρής αμοιβαίας συνεργασίας για την από κοινού αναθέρμανση των προσπαθειών τους προς την επίτευξη ειρήνης στην περιοχή·

7. καλεί το Συμβούλιο, τον Ύπατο Εκπρόσωπο της ΚΕΠΠΑ και την Επιτροπή να διαδραματίσουν πλήρως το ρόλο τους στη διαδικασία, να συνεχίσουν τη συνδρομή προς την Παλαιστινιακή Αρχή και τον παλαιστινιακό λαό και να αναπτύξουν διάλογο με το Ισραήλ στο πλαίσιο της διαδικασίας της Βαρκελώνης και της ευρωπαϊκής πολιτικής καλής γειτονίας και σύμφωνα με τα σχέδια δράσης που έχει ήδη εγκρίνει το Συμβούλιο·

8. ενθαρρύνει θερμά τον Πρόεδρο Αμπάς να υλοποιήσει τη βούλησή του για παύση της βίας και εκφράζει την ικανοποίησή του για τα μέτρα που έλαβε, καθώς και για τη βούλησή του να μεταρρυθμίσει και να ενισχύσει τον έλεγχο των παλαιστινιακών σωμάτων ασφαλείας και να αρχίσει εντατικό διάλογο με όλα τα ενδιαφερόμενα μέρη· πιστεύει ότι η πλήρης πολιτική υποστήριξη εκ μέρους των ΗΠΑ και της ΕΕ καθώς και η ενεργός συνεργασία της ισραηλινής πλευράς είναι αναγκαία στοιχεία για την επίτευξη των στόχων αυτών·

9. καλεί την Παλαιστινιακή Αρχή να αναγνωρίσει τη δέσμευση του παλαιστινιακού λαού στη δημοκρατία και να προωθήσει την ανεξαρτησία του δικαστικού σώματος, την αποτελεσματικότερη διάκριση εξουσιών μεταξύ του νομοθετικού και του εκτελεστικού σκέλους της κυβέρνησης, τη χρηστή διακυβέρνηση, με διαφάνεια των δημοσίων οικονομικών, και την καταπολέμηση της διαφθοράς·

10. δηλώνει και πάλι, στο συγκεκριμένο αυτό χρονικό σημείο, ότι η διευθέτηση της σύγκρουσης της Μέσης Ανατολής είναι δυνατή μόνον μέσω της διαπραγμάτευσης σταθερής και τελικής ειρηνευτικής συμφωνίας όπως ορίσθηκε με τον οδικό χάρτη, ο οποίος εξακολουθεί να είναι έγκυρος, χωρίς προηγούμενες προϋποθέσεις, που θα βασίζεται στην ύπαρξη δύο δημοκρατικών, κυρίαρχων και βιώσιμων κρατών, τα οποία θα ζουν ειρηνικά το ένα δίπλα στο άλλο, εντός ασφαλών και αναγνωρισμένων συνόρων·

11. εκτιμά ότι η ειρήνη μπορεί να είναι βιώσιμη μόνο εάν υπάρξει γνήσια προσέγγιση από τη βάση, που θα εμπλέκει στη διαδικασία την κοινωνία των πολιτών των δύο πλευρών, η οποία πασχίζει για διάλογο· καλεί, στην κατεύθυνση αυτή, την Τετράδα να χρησιμοποιήσει πλήρως τη Συμφωνία της Γενεύης, η οποία είναι συμπληρωματική του οδικού χάρτη, ώστε να γίνει δυνατή η συνέχιση των διαπραγματεύσεων μεταξύ των κοινωνιών των πολιτών εντός αυτού του πλαισίου·

12. καταδικάζει όλες τις τρομοκρατικές επιθέσεις και οιεσδήποτε πράξεις βίας από τις δύο πλευρές· ζητεί επιτακτικά οι ένοπλες παλαιστινιακές ομάδες να απέχουν από κάθε είδους επίθεση και υπενθυμίζει ότι κάθε μορφή τρομοκρατίας και βίας όχι μόνον προκαλεί απώλεια αθώων ζωών αλλά αποβαίνει επίσης εις βάρος της ειρηνευτικής διαδικασίας και των συνθηκών που επικρατούν για τον άμαχο πληθυσμό· ζητεί από την Ισραηλινή Κυβέρνηση να εγκαταλείψει τη δυσανάλογη χρήση βίας και τις εκτελέσεις χωρίς δίκη·

13. καλεί τη νέα Ισραηλινή Κυβέρνηση να προβεί στην απόσυρση από τη Γάζα και άλλες περιοχές των κατεχόμενων, ως αξιόπιστο πρώτο βήμα στο πλαίσιο της εφαρμογής του οδικού χάρτη και των ψηφισμάτων του Συμβουλίου Ασφαλείας του ΟΗΕ, που θα οδηγήσει σε διαρκή ειρήνη, με τη συμμετοχή της Αιγύπτου και τη διαπραγμάτευση με αυτήν, την πρώτη γειτονική χώρα που ενέκρινε αυτό το σχέδιο, καθώς και των παλαιστινιακών αρχών, υπό τον έλεγχο διεθνούς αποστολής παρατηρητών· καλεί το Συμβούλιο να εξεύρει τρόπους για την παροχή της αναγκαίας βοήθειας·

14. επαναλαμβάνει την έκκλησή του προς την Ισραηλινή Κυβέρνηση να σταματήσει την επέκταση των εποικισμών, κυρίως στην περιοχή της Ιερουσαλήμ, να διακόψει την κατασκευή του τείχους και να συμμορφωθεί πλήρως με την τέταρτη Σύμβαση της Γενεύης και ως εκ τούτου να θέσει τέρμα στην παραβίαση του διεθνούς δικαίου·

15. επιβεβαιώνει την υποστήριξη της ΕΕ στην ειρηνευτική διαδικασία και διατυπώνει πρόταση για ένα πρόγραμμα οικονομικής ανάπτυξης που πρέπει να παρακολουθείται από την Ένωση έτσι ώστε να αποκτήσει η περιοχή γερές βάσεις για ευημερία και σταθερότητα·

16. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Παλαιστινιακή Αρχή και στο Παλαιστινιακό Νομοθετικό Συμβούλιο, στην Ισραηλινή Κυβέρνηση και στην Κνεσέτ, στην Κυβέρνηση των ΗΠΑ, στην Κυβέρνηση της Ρωσικής Ομοσπονδίας καθώς και στον Γενικό Γραμματέα των Ηνωμένων Εθνών.

[1] ΕΕ C 82 Ε της 1.4.2004, σ. 610.

--------------------------------------------------